CELEX: C2006/294/19
Language: sk
Date: 2006-12-02 00:00:00
Title: Vec C-108/05: Rozsudok Súdneho dvora (prvá komora) zo 7. septembra 2006 (návrh na začatie prejudiciálneho konania, ktorý podal Gerechtshof te 's-Gravenhage – Holandsko) – Bovemij Verzekeringen NV/Benelux-Merkenbureau (Ochranné známky — Smernica 89/104/EHS — Článok 3 ods. 3 — Rozlišovacia spôsobilosť — Nadobudnutie používaním — Zohľadnenie celého územia Beneluxu alebo jeho podstatnej časti — Zohľadnenie jazykových pásiem Beneluxu — Slovná ochranná známka EUROPOLIS)

2.12.2006   
            
            
               SK
            
            
               Úradný vestník Európskej únie
            
            
               C 294/12
            
         Rozsudok Súdneho dvora (prvá komora) zo 7. septembra 2006 (návrh na začatie prejudiciálneho konania, ktorý podal Gerechtshof te 's-Gravenhage – Holandsko) – Bovemij Verzekeringen NV/Benelux-Merkenbureau
   (Vec C-108/05) (1)
   
   (Ochranné známky - Smernica 89/104/EHS - Článok 3 ods. 3 - Rozlišovacia spôsobilosť - Nadobudnutie používaním - Zohľadnenie celého územia Beneluxu alebo jeho podstatnej časti - Zohľadnenie jazykových pásiem Beneluxu - Slovná ochranná známka EUROPOLIS)
   (2006/C 294/19)
   Jazyk konania: holandčina
   Vnútroštátny súd, ktorý podal návrh na začatie prejudiciálneho konania
   Gerechtshof te 's-Gravenhage
   Účastníci konania pred vnútroštátnym súdom
   
      Žalobca: Bovemij Verzekeringen NV
   
      Žalovaný: Benelux-Merkenbureau
   Predmet veci
   Návrh na začatie prejudiciálneho konania – Gerechtshof te 's-Gravenhage – Výklad článku 3 ods. 3 prvej smernice Rady č. 89/104/EHS z 21. decembra 1988 o aproximácii právnych predpisov členských štátov v oblasti ochranných známok (Ú. v. ES L 40, 11. 2. 1989, s. 1; Mim. vyd. 17/001, s. 92) – Posudzovanie rozlišovacej spôsobilosti ochrannej známky – Používanie ochrannej známky – Všeobecná známosť ochrannej známky na území Beneluxu alebo v jeho značnej časti (napr. v Holandsku) – Zohľadnenie jazykových pásiem
   Výrok rozsudku
   
               1.
            
            
               Článok 3 ods. 3 prvej smernice Rady 89/104/EHS z 21. decembra 1988 o aproximácii právnych predpisov členských štátov v oblasti ochranných známok sa musí vykladať v tom zmysle, že zápis ochrannej známky sa môže na základe tohto ustanovenia povoliť, iba ak sa preukáže, že táto ochranná známka nadobudla rozlišovaciu spôsobilosť používaním v celej časti územia členského štátu alebo v prípade Beneluxu v celej časti jeho územia, v ktorej existuje dôvod zamietnutia.
            
         
               2.
            
            
               Pokiaľ ide o ochrannú známku zloženú z jedného alebo viacerých slov úradného jazyka jedného členského štátu alebo Beneluxu, ak dôvod zamietnutia existuje iba v jednom z jazykových pásiem členského štátu alebo v prípade Beneluxu v jednom z jeho jazykových pásiem, musí sa preukázať, že ochranná známka nadobudla používaním rozlišovaciu spôsobilosť v celom tomto jazykovom pásme. V takto definovanom jazykovom pásme je potrebné skúmať, či záujmové skupiny alebo aspoň ich podstatná časť identifikujú vďaka ochrannej známke predmetný tovar alebo službu ako pochádzajúce od určitého podniku.
            
         
      (1)  Ú. v. EÚ C 115, 14.5.2005.